Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за създаване на „ЕРАЗЪМ ЗА ВСИЧКИ“Програма на Съюза в областта на образованието, обучението, младежта и спорта /* COM/2011/0788 окончателен - 2011/0371 (COD) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО През юни 2010 г. Европейският съвет подкрепи „Европа 2020“ — програма за реформи, които чрез координирана и широкообхватна стратегия за интелигентен, приобщаващ и устойчив растеж имат за цел да помогнат на Европа да се възстанови от кризата и да излезе от нея по-силна. Образованието и обучението са в центъра на стратегията „Европа 2020“ за интелигентен, устойчив и приобщаващ растеж, а също и в центъра на интегрираните насоки за политиките на държавите-членки в областта на икономиката и заетостта[1]. Вероятно никоя от целите и основните задачи на стратегията „Европа 2020“ няма да бъде постигната без значителни инвестиции в човешкия капитал. Пет от водещите инициативи на стратегията „Европа 2020“ зависят от модернизацията на образованието и обучението: „Младежта в движение“, „Програма за нови умения и работни места“, „Програма в областта на цифровите технологии за Европа“, „Съюз за иновации“, „Европейска платформа срещу бедността“. В съобщението си „Бюджет за стратегията Европа 2020“[2] Комисията посочва, че е налице възможност за увеличаване на подкрепата на Съюза за образованието и обучението с цел да се подобрят уменията на гражданите и да се подпомогне справянето с високите равнища на безработица сред младежта в много държави-членки. Комисията подчертава, че в своите външни действия тя ще съсредоточи усилията си върху разпространяването и защитата на ценностите на Съюза в чужбина, ще насърчава помощта за процесите на преход и демократизация и ще проектира външното измерение на вътрешните политики. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО Консултации От началото на 2010 г. до средата на 2011 г. бяха проведени широкомащабни консултации с обществеността и заинтересованите страни в областите на образованието, обучението, младежта и спорта. По отношение на образованието, обучението и младежта бе отбелязано силно сходство на гледните точки на различните групи от консултирани заинтересовани страни, като общите елементи на техните предложения могат да се обобщят по следния начин: · резултатите, постигнати в рамките на програмата за учене през целия живот и програмите „Младежта в действие“ и „Еразмус Мундус“, получават много висока оценка; · необходимо е разработване на по-интегриран подход, като той може да бъде между образователни сектори, съвместно с други насочени към младежта програми и между различни съществуващи в Съюза програми в областта на висшето образование, без значение дали те са специфично европейски („Еразъм“), световни („Еразмус Мундус“), регионални („Темпус“, „Алфа“, „Edulink“), или двустранни (напр. със САЩ или Канада); · необходимо е установяване на по-тесни връзки между разработването на политиките и подкрепяните от програмата дейности; · от голямо значение е да се поддържа стремежът към осигуряване на качество, особено в областта на висшето образование в Съюза и извън него; · от голямо значение е да се поддържат инструментите на Съюза за подкрепа на формалните и неформалните форми на учене на младите хора; необходимо е подобряване на признаването на резултатите от ученето; · необходимо е административно опростяване и рационализиране на действията и приоритетите; · необходимо е да се повиши популярността на програмата. По отношение на спорта, основните моменти, които заинтересованите страни подчертават, могат да се обобщят по следния начин: · възможностите за спорт и физическа активност са недостатъчни на всички равнища на образователната система; · доброволческата дейност в спорта не се признава достатъчно; · допингът е най-голямата заплаха за честните спортни състезания; · на ценността на спорта за обществото се обръща по-малко внимание, отколкото на търговските му аспекти; · търговският натиск върху спорта застрашава първоначалния му дух, основаващ се на честната игра. Резултати от оценката на въздействието С помощта на четири оценки на въздействието бе проучено действието на трите съществуващи програми в областта на образованието, обучението и младежта (а именно: програмата за учене през целия живот, програмите „Младежта в действие“ и „Еразмус Мундус“); по отношение на спорта бяха проучени подготвителните дейности, гласувани от бюджетния орган. Като се има предвид близкият характер на целите, на правната основа и на правомощията на Съюза в посочените области, всяка от оценките на въздействието разглежда сходни варианти за реализация: прекратяване на съществуващите действия и програми; продължаването им в настоящата им форма; значително засилване на съсредоточаването на техните политики; обединяване на програмата за учене през целия живот, програмите „Младежта в действие“ и „Еразмус Мундус“ в единна, рационализирана програма. Предпочетеният вариант, определен във всяка от четирите оценки на въздействието, е обединяването на програмите в единна програма, което е в съответствие със съобщението на Комисията за многогодишната финансова рамка, приета на 29 юни 2011 г. Този вариант ще бъде най-последователен и икономически ефективен поради следните основни причини: – той съответства на необходимостта от увеличаване на инвестициите от страна на Съюза в образование и обучение в настоящия контекст на икономически и финансови кризи, тъй като развиващата се икономика е зависима от наличието на висококвалифицирани работници, както и от мобилизирането на уменията и компетентността на безработните; – с посочения вариант ударението се поставя върху дейностите, определени в рамките на изпълняваните понастоящем програми, които получават допълнително развитие, тъй като те носят най-голяма полза за Европа и имат най-силен умножаващ действието ефект, който води до осезаемо въздействие върху европейските системи за образование и обучение, като по този начин значително се подобрява възвращаемостта на инвестициите; – съсредоточаването на усилията в рамките на новата рационализирана програмна архитектура ще даде възможност за по-добро взаимно допълване между съществуващите програми и различните образователни сектори, с което ще се подкрепи подходът за учене през целия живот в образованието, ще се увеличи съгласуваността и чрез рационализирано множество от ключови хоризонтални дейности ще се подобри достигането до вероятните бенефициери; – освен сътрудничеството между самите образователни институции, той залага на ключовата роля на образованието и човешкия капитал за иновациите, като насърчава партньорството между образованието и стопанския сектор и поставя за цел най-високи постижения в образованието и обучението, подготвеността за наемане на работа и предприемчивостта; – и на последно място, той води до рационализация и опростяване на процедурите за изпълнение и управление, като предлага и значителни възможности за намаляване на разходите за изпълнение по отношение на сумата за разходите за изпълнение на настоящите програми (т.е., програмата за учене през целия живот, програмата „Младежта в действие“ и програмата за сътрудничество в областта на висшето образование с трети държави). Опростяване Един от приоритетите на настоящата програма в контекста на многогодишната финансова рамка (МФР) е да се засили рационализирането, опростяването и основаното на постиженията разпределяне на средствата. Този подход се прилага по отношение на програмата „Еразъм за всички“, като последната се създава въз основа на финансовия регламент. С програмата ще бъде намален броят на подкрепяните дейности. В нея ще се използват повече безвъзмездни средства с единна ставка за повишаване на ефективността; Примерите за успех — като например безвъзмездни средства, изплащани като еднократни суми за мобилност за студентите, участващи в програмата „Еразъм“, ще бъдат широко използвани при действия в сферата на мобилността. Националните агенции вече няма да управляват индивидуалната мобилност, с което ще се намали административното натоварване. Националните агенции ще се превърнат в основна отправна точка за дейности във връзка с мобилността с учебна цел; националните агенции ще са отворени за младите хора, без значение дали те участват като студенти, стажанти или доброволци. Отвореният за потребителите характер ще бъде подсилен за участващите институции от областта на висшето образование на международно равнище с помощта на различни международни програми за сътрудничество. 3. ПРАВНИ ЕЛЕМЕНТИ НА ПРЕДЛОЖЕНИЕТО „Еразъм за всички“ — единната програма в областта на образованието, обучението и спорта е оправдана с оглед на целите, посочени в членове 165 и 166 от Договора за функционирането на Европейския съюз (ДФЕС) и на принципа на субсидиарност. В член 165 от ДФЕС се съдържа изискването Европейският съюз да „допринася за развитието на качествено обучение чрез насърчаване на сътрудничеството между държавите-членки и, ако е необходимо, чрез подпомагане и допълване на техните действия, като напълно зачита отговорностите на държавите-членки за съдържанието на учебния процес и организацията на образователните системи и тяхното културно и езиково разнообразие“. В член 166 е посочено, че „Съюзът провежда политика на професионално обучение, която подкрепя и допълва действията на държавите-членки, като напълно зачита отговорностите на държавите-членки относно съдържанието и организацията на професионалното обучение“. И в двата члена се посочва, че Съюзът и държавите-членки поощряват сътрудничеството с трети държави и с компетентните международни организации съответно в областта на образованието и спорта (член 165, параграф 3) и на професионалното обучение (член 166, параграф 3). Както се подчертава в междинната оценка на програмата за учене през целия живот, на програмата „Младежта в действие“ и програмата „Еразмус Мундус“ добавената стойност за Европа се дължи на иновативния и транснационален характер на предприетите дейности и на продуктите и партньорствата, които се установяват с нейна помощ в цяла Европа. Насърчаването на успешното взаимодействие между системите за образование и обучение в държавите-членки, както и в области като младежта и спорта, ще спомогне за идентифицирането и осъществяването на работещи политики и практики, които стимулират взаимното обучение. Въпреки че с регламента се приемат мерки за изпълнение, по-конкретно такива, които се отнасят до разпределяне на средства, в него се предвижда използване на процедурата по разглеждане съгласно разпоредбите, определени в член 5 от Регламент (ЕС) № 182/2011. Решения за подбор ще бъдат изпращани на Европейския парламент и Съвета за информация. С регламента се въвеждат и правомощия за делегиране въз основа на член 290 от ДФЕС. Използването на новия правен инструмент е ограничено до изменение на разпоредбите във връзка с критериите за ефективност и действията, управлявани от националните агенции. Опитът от предишни програми сочи, че по време на изпълняването на програмата може да се наложи да бъдат преразгледани разпоредбите в член 13, параграф 7 и член 22, параграф 2, които уреждат съответно критериите за ефективност и за разпоредбите за действията, управлявани от националните агенции. Липсата на гъвкавост на програмата за учене през целия живот, програмите „Младежта в действие“ и „Еразмус Мундус“, както и липсата на средства за адаптиране на програмите към променящите се нужди на нашето общество са критикувани от основните заинтересовани страни в съответните области. Становището на държавите-членки е надлежно взето под внимание чрез системни консултации с експерти. За да се осигури високо равнище на представителност, консултациите ще бъдат разширени, така че в тях да вземат участие и назначени от Европейския парламент експерти. Когато е уместно, Комисията ще се допитва и до съответните заинтересовани страни в засегнатите области. 4. ОТРАЖЕНИЕ ВЪРХУ БЮДЖЕТА Предложението на Комисията за многогодишна финансова рамка за периода 2014—2020 г. включва предложение за 17 299 000 000 EUR (по текущи цени) за единна програма в областта на образованието, обучението, младежта и спорта, както и осигурена чрез инструментите по позиция 4 допълнителна сума, равна на 1 812 100 000 EUR (по текущи цени). Минимално разпределение на средствата по сектори За да бъде сигурно, че за периода 2007—2013 г. равнището на финансиране, отпуснато на основните категории заинтересовани страни и бенефициери, няма да спадне под равнището, гарантирано от програмата за учене през целия живот, програмите „Младежта в действие“ и „Еразмус Мундус“, изпълнението на програмата не трябва да води до разпределяне на средства за основните образователни сектори, по-малко от: – Висше образование: 25 % – Професионално образование и обучение и обучение за възрастни: 17 %, от които за обучението за възрастни: 2% – Училищно образование: 7% – Младеж: 7% 5. РЕЗЮМЕ НА РЕГЛАМЕНТА В регламента се установяват разпоредбите за нова единна програма, обхващаща образованието, обучението, младежта и спорта, наречена „Еразъм за всички“. Като се основава на широкото признание, получено от секторната програма „Еразъм“, програмата има за цел да подкрепи всички образователни сектори (а именно висшето образование, професионалното образование и обучение и обучението за възрастни, училищното образование и младежта), в перспективата на ученето през целия живот. В програмата „Еразъм за всички“ се обръща особено внимание на три вида основни дейности, а именно: транснационалната и международната мобилност с учебна цел на студенти, млади хора, преподаватели и персонал; сътрудничеството за иновации и добри практики между образователните институции, както и сътрудничеството с органите, които работят в областта на младежта, както и оказване на подкрепа за политическите програми, включително подкрепа за изграждането на капацитет в трети държави, включително държави, кандидатстващи за членство, като се обръща особено внимание на съседните страни и международния диалог по въпросите на политиките. В съответствие със съобщението „Бюджет за стратегията „Европа 2020“, „Еразъм за всички“ ще обедини настоящите международни програми („Еразмус Мундус“, „Темпус“, „Edulink“ и „Алфа“) и програмите за сътрудничество с индустриализираните страни. За тази цел бюджетът на програмата ще бъде допълнен с финансови средства от различни външни инструменти за сътрудничество. Средствата ще бъдат предоставени под формата на две многогодишни разпределения, обхващащи съответно 4 и 3 години, за да бъде гарантирана стабилност и предвидимост. Посочените разпределения ще отразяват приоритетите на външните действия на ЕС, включително, когато е целесъобразно, целите по отношение на развитието. Те могат да търпят корекции в случай на мащабни непредвидени обстоятелства или значителни изменения в политиките, отразяващи големи промени в политическите приоритети. Високите постижения в преподаването и научноизследователската дейност в европейските изследвания са обхванати от специален член относно инициативата „Жан Моне“. Отделна глава е посветена на спорта, като в нея се обръща особено внимание на борбата с допинга, насилието и расизма и се поощряват транснационалните дейности за насърчаване на доброто управление на спортните организации. Въвежда се нов финансов инструмент – гаранция за заем – , чиято цел е да позволи на студентите да завършат магистърска програма в друга европейска държава. Понастоящем е трудно да се получи финансиране за такъв вид следване, тъй като често не е възможно стипендиите и заемите да преминават националните граници, или не се отпускат за учене в магистърска степен, а заемите от частни банки са недостъпно скъпи. За да се преодолеят тези проблеми, ЕС предвижда предоставянето на частична гаранция на финансовите институции (банки или агенции за студентски заеми), които са съгласни да предоставят на студентите заеми за обучение в магистърска степен в друга европейска държава при благоприятни условия. По отношение на управлението, програмата ще бъде ръководена в съответствие с принципа за непряко управление. Отговорностите ще бъдат поделени между държавите-членки и Комисията. Националните агенции ще отговарят за основната част от средствата, повечето от които ще бъдат отпуснати за дейности, свързани с мобилността и сътрудничеството. Комисията ще делегира на изпълнителна агенция управлението на по-големи проекти за сътрудничество, подкрепата на политиките, мрежата „Евридика“, както и дейностите по отношение на „Жан Моне“ и спорта. Във връзка с това, като отчете анализа на разходите спрямо ползите, Комисията може да реши да използва съществуващата изпълнителна агенция за изпълнението на програмата „Еразъм за всички“ за периода 2014—2020 г., както е предвидено в Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността[3]. 2011/0371 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за създаване на „ЕРАЗЪМ ЗА ВСИЧКИ“ Програма на Съюза в областта на образованието, обучението, младежта и спорта (текст от значение за ЕИП) ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, и по-специално член 165, параграф 4 и член 166, параграф 4 от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Европейския икономически и социален комитет[4], като взеха предвид становището на Комитета на регионите[5], в съответствие с обикновената законодателна процедура, като имат предвид, че: (1) В съобщението на Комисията от 29 юни 2011 г. „Бюджет за Европа 2020“[6] от 29 юни 2011 г. се призовава за единна програма в областта на образованието, обучението, младежта и спорта, в която да се включат международните аспекти на висшето образование, да се обединят Програмата за действие за обучение през целия живот, създадена с Решение № 1720/2006/ЕО на Европейския парламент и на Съвета от 15 ноември 2006 г.[7], програмата „Младежта в действие“, създадена с Решение № 1719/2006/ЕО на Европейския парламент и на Съвета от 15 ноември 2006 г.[8], програмата „Еразмус Мундус“, създадена с Решение № 1298/2008/ЕО на Европейския парламент и на Съвета от 16 декември 2008 г.[9] , програмата „ALFA III“, създадена с Регламент (ЕО) № 1905/2006/ЕО на Европейския парламент и на Съвета от 18 декември 2006 г.[10], и програмите „Темпус“ и „Edulink“, за да се гарантира по-голяма ефективност, по-силна стратегическа насоченост и използването на полезните взаимодействия между различните аспекти на единната програма. Предлага се спортът да бъде част от единната програма. (2) Междинните доклади за оценка на съществуващите програми — тази за учене през целия живот, програмата „Еразмус Мундус“ и програмата „Младежта в действие“, както и общественото допитване за бъдещето на действията на Съюза в областта на образованието, обучението и младежта, а също и във висшето образование, разкриха голяма, а в някои отношения нарастваща необходимост от продължаване на европейско равнище на сътрудничеството и мобилността в тези области. В докладите се подчертава важността на създаването на по-тесни връзки между програмите на Съюза и разработването на политиките в областта на образованието, обучението и младежта, изразява се желанието действията на Съюза да се структурират по начин, който позволява по-адекватна реакция в рамките на парадигмата за учене през целия живот, и се отправя призив за приемане на по-прост, по-ориентиран към потребителя и по-гъвкав подход за изпълнението на тези действия и за трайно преодоляване на разпокъсаността на международните програми за сътрудничество във висшето образование. (3) Повсеместното признаване сред широката общественост в участващите държави-членки и в трети държави на наименованието „Еразъм“ като синоним за мобилността на учащите в Съюза е аргумент за неговото по-широко използване от основните образователни сектори, обхванати от програмата. (4) Допитването до обществеността относно стратегическия избор на Съюза за прилагане на новите правомощия на ЕС в областта на спорта, както и докладът за оценка на подготвителните действия в областта на спорта предоставиха полезна информация за приоритетните области на действията на Съюза и илюстрираха ползата, която Съюзът може да извлече, като подпомага дейности, насочени към създаване, споделяне и разпространяване на опит и познания по отношение на различните свързани със спорта проблеми на европейско равнище. (5) В Европейската стратегия за интелигентен, устойчив и приобщаващ растеж („Европа 2020“) се определя стратегията на Съюза за растеж за следващото десетилетие в подкрепа на интелигентен, устойчив и приобщаващ растеж и се поставят пет амбициозни цели, които трябва да бъдат постигнати до 2020 г., като по-специално в областта на образованието се цели да се намали под 10 % делът на преждевременно напускащите училище и да се достигне дял в размер на най-малко 40 % на завършилите висше образование сред гражданите на възраст 30—34 години[11]. Това включва и водещите ѝ инициативи и по-специално „Младежта в движение“[12] и Програмата за нови умения и работни места[13]. (6) На 12 май 2009 г. Съветът на Европейския съюз отправи призив за създаване на „стратегическа рамка за европейско сътрудничество в образованието и обучението“ („ECET 2020“) и за определяне на четири стратегически цели с цел да се отговори на предизвикателствата, които все още предстои да бъдат преодолени при създаването на Европа на знанието и превръщането на ученето през целия живот в реалност за всички. (7) Съгласно членове 8 и 10 на Договора за функционирането на Европейския съюз, както и членове 21 и 23 от Хартата на основните права, програмата насърчава равенството между жените и мъжете, борбата с дискриминацията, основана на пол, расов или етнически произход, религия или убеждения, увреждания, възраст или сексуална ориентация. (8) Програмата следва да включва силно международно измерение, особено що се отнася до висшето образование, не само за да се подобри качеството на европейското висше образование с оглед на постигането на по-широките цели на „ЕСЕТ 2020“ и привлекателността на Съюза като място за получаване на образование, но също и за да се насърчи разбирателството между хората и да се допринесе за устойчивото развитие на висшето образование в трети държави. (9) В контекста на обновената рамка за сътрудничество по въпросите на младежта (2010—2018 г.)[14] всички млади хора следва да се разглеждат като ресурс за обществото и да се поддържа правото им да участват в разработването на политики, които ги засягат, чрез постоянен структуриран диалог между лицата, отговорни за определянето на политиката, и младите хора и младежките организации на всички равнища. (10) За да бъде подкрепена мобилността, справедливостта и високите постижения в ученето, Съюзът следва да установи европейски механизъм за гарантиране на заеми, който да позволи на студентите, независимо от социалния им произход, да завършат магистърската си програма в друга държава. Този механизъм следва да се предоставя на финансовите институции, които са съгласни да предоставят на студентите заеми за учене в магистърска степен в друга европейска държава при благоприятни условия. (11) Държавите-членки следва да се стремят да приемат всички подходящи мерки за отстраняване на правните и административни пречки за правилното функциониране на програмата. Това предполага също, че визите за участниците трябва да се издават бързо, за да се гарантира, че нито един от тях няма да пропусне учебен ангажимент или част от него, програма за обучение или обмен, както и да се избегне отменянето на действия или проекти за мобилност. В съответствие с член 19 от Директива 2004/114/ЕО на Съвета от 13 декември 2004 г. относно условията за прием на граждани на трети страни с цел образование, ученически обмен, безвъзмездно обучение или доброволческа дейност[15], държавите-членки се насърчават да въведат ускорени процедури за прием. (12) Съобщението „Подкрепа за растеж и работни места – програма за модернизирането на системите за висше образование в Европа“ установява рамка, в която Европейският съюз, държавите-членки и институциите в областта на висшето образование могат да си сътрудничат, за да се увеличи броят на завършилите висше образование, да се подобри качеството на образованието и да се увеличи приносът, който висшето образование и научноизследователската дейност могат да предоставят, за да помогнат на нашите икономики и общества да излязат от кризата по-силни. (13) С декларацията от Болоня, подписана от министрите на образованието на 29 европейски страни на 19 юни 1999 г., бяха установени междуправителствени процедури, насочени към създаване на „Европейско пространство за висше образование“, което изисква подкрепа на равнището на Съюза. (14) С обновения процес от Копенхаген (2011—2020 г.) бе определена амбициозна и цялостна визия за политиката на професионалното образование и обучение в Европа, като бе поискана подкрепа от образователните програми на Съюза по отношение на договорените приоритети, сред които са международната мобилност и реформите, осъществявани от държавите-членки. (15) Необходимо е да се увеличат интензивността и обемът на европейското сътрудничество между училищата, мобилността на училищния персонал и обучаемите с цел да се работи за реализиране на приоритетите, определени в плана за европейско сътрудничество по въпросите на училищата на 21-ви век[16], а именно да се повиши качеството на училищното образование в Съюза в областта на развиването на умения, да се подобри равнопоставеността и включването в училищните системи и институции, а също и да се подкрепи учителската професия и ръководството на училищата[17]. В този контекст особено внимание следва да се обръща на стратегическите цели да се намали ранното напускане на училище, да се подобрят резултатите в областта на основните умения, да се осигури висококачествено образование и грижи в ранна детска възраст за повече деца[18]; особено внимание следва да се обръща и на целите за повишаване на професионалната компетентност на учителите и училищните ръководители[19] и подобряване на образователните възможности на децата, произхождащи от семейства на мигранти, и на тези в неравностойно социално-икономическо положение[20]. (16) Обновената европейска програма за учене за възрастни, включена в резолюция на Съвета от [….][21], има за цел да създаде възможност за всички възрастни да развиват и да подобряват своите умения и способности през целия си живот, като се обръща особено внимание тази възможност да бъде осигурена на големия брой нискоквалифицирани европейски граждани, към които е насочена стратегията „Европа 2020“. (17) Дейността на Европейския форум на младежта, националните центрове за академично признаване (NARIC), мрежите „Евридика“, „Euroguidance“ и EURODESK, както и тази на националните служби за подкрепа на инициативата eTwinning, националните центрове Europass и националните информационни бюра в съседните държави е от съществено значение за постигане на целите на програмата, по-специално като предоставят на Комисията редовна и актуална информация по отношение на различни области на дейността на посочените организации и чрез разпространяване на резултатите от прилагането на програмата в Съюза и в трети държави участнички. (18) Следва да бъде засилено сътрудничеството между програмата и международните организации в областта на образованието, обучението, младежта и спорта, и в частност със Съвета на Европа. (19) Програмата следва да допринесе за развитието в световен мащаб на високи постижения в изследването на европейската интеграция, като по-специално следва да подкрепя институциите, които имат европейска структура на управление, обхващат целия спектър на областите на политиката, представляващи интерес за Съюза, които са организации с идеална цел и осигуряват признати академични степени. (20) В съобщението на Комисията относно „Развиване на европейското измерение в спорта“ от 18 януари 2011 г.[22] се излагат идеите на Комисията за действие на равнището на Съюза в областта на спорта след влизането в сила на Договора от Лисабон и се предлага списък с конкретни действия за Комисията и държавите-членки, разделени в три основни глави: обществената роля на спорта, икономическото измерение на спорта и организацията на спорта. (21) По-високата прозрачност на професионалните квалификации и умения и по-широко използване на инструментите на Съюза следва да улеснят мобилността в Европа за целите на ученето през целия живот, като по този начин допринесат за подобряването на качеството на образованието и обучението и улеснят мобилността за професионални цели както между държавите, така и между секторите. Осигуряването на достъп на учащите се младежи до методи, практики и технологии, използвани в други държави, ще им помогне да повишат пригодността си за заетост в глобализираната икономика, като също така ще спомогне за придаването на по-голяма привлекателност на работните места, предполагащи работа на международната сцена. (22) За тази цел се препоръчва да се разшири използването на единната рамка за прозрачност на професионалните квалификации и компетентности („Европас“) в съответствие с Решение № 2241/2004/ЕО на Европейския парламент и на Съвета от 15 декември 2004 г.[23], Европейската квалификационна рамка (ЕКР) в съответствие с Препоръка на Европейския парламент и на Съвета от 23 април 2008 г.[24], Европейска система за кредити в професионалното образование и обучение (ECVET) в съответствие с Препоръка на Европейския парламент и на Съвета от 18 юни 2009 г.[25] и Европейската система за трансфер и натрупване на кредити (ECTS). (23) За да се гарантира по-голяма ефективност в сферата на комуникацията с широката общественост и по-силно взаимодействие между комуникационните дейности, предприети по инициатива на Комисията, средствата, отделени за комуникация по силата на настоящия регламент, трябва да допринесат за институционалната комуникация на политическите приоритети на Европейския съюз, при условие че те са свързани с общите цели на настоящия регламент. (24) Необходимо е да се осигури европейската добавена стойност на всички действия, провеждани в рамките на програмата, и допълване на дейностите на държавите-членки в съответствие с член 167, параграф 4 от Договора за функционирането на Европейския съюз, както и с други дейности, по-специално в сферата на културата, научните изследвания, промишлената политика и политиката на сближаване, политиката на разширяване и външните отношения. (25) Ефективното управление на изпълнението, включително оценката и мониторингът, изисква разработването на конкретни показатели, които могат да бъдат измервани с течение на времето, като същевременно са реалистични, отразяват логиката на намесата и са от значение за съответната йерархия от цели и дейности. (26) В настоящия регламент за цялата продължителност на програмата се установява финансов пакет, по смисъла на точка 17 от Междуинституционалното споразумение от XX/YY/201Z между Европейския парламент, Съвета и Комисията относно сътрудничеството по бюджетните въпроси и доброто финансово управление, която задава основната референтна сума за бюджетния орган в рамките на годишната бюджетна процедура. (27) Необходимостта от установяване на критерии за ефективност, въз основа на които да се извършва разпределението на бюджета между държавите-членки за дейностите, управлявани от националните агенции. (28) Страните кандидатки за членство в Европейския съюз и държавите от ЕАСТ, които са членове на ЕИП, могат да участват в програми на Общността въз основа на рамкови споразумения, решения на Съвета по асоцииране или подобни споразумения. (29) Конфедерация Швейцария може да участва в програми на Съюза в съответствие със споразумението, което ще бъде подписано между Съюза и тази държава. (30) Европейската комисия и върховният представител на Европейския съюз по въпросите на външните работи и политиката на сигурност в съвместното си съобщение „Нов отговор на промените в съседните държави“[26]подчертаха, inter alia, целта да се улесни по-нататъшното участие на съседните държави в действия на Съюза в областта на мобилността и изграждането на капацитет във висшето образование, както и отварянето на бъдещата програма за образование също и за съседните държави. (31) На всеки от етапите на извършване на разходите финансовите интереси на Съюза трябва да бъдат защитавани посредством пропорционални мерки, включително предотвратяване, констатиране и разследване на нередности, събиране на изгубени, недължимо платени или неправомерно използвани средства, и когато е уместно, чрез налагане на санкции. Въпреки че за действията на Съюза по външно подпомагане е налице нарастваща нужда от финансиране, икономическото и бюджетното състояние на Съюза ограничават наличните за тази помощ ресурси. Необходимо е Комисията да потърси най-ефикасния начин за оползотворяване на съществуващите ресурси, по-специално чрез използването на финансови инструменти, притежаващи „ефект на лоста“. (32) В своето съобщение „Бюджет за Европа 2020“ от 29 юни 2011 г. Комисията подчерта ангажимента си за опростяване на финансирането на Съюза. При създаването на единна програма за образованието, обучението, младежта и спорта следва да се предвиди значително опростяване, рационализиране и полезно взаимодействие при управлението на програмата. Изпълнението следва да бъде опростено в по-голяма степен чрез използването на финансиране с еднократни суми, единични разходи и единни ставки, както и намаляване на формалните изисквания за бенефициерите и държавите-членки. (33) С цел да се осигури бърз отговор на променените потребности през целия срок на програмата, на Комисията следва да бъдат делегирани правомощия да приема актове в съответствие с член 290 от Договора за функционирането на Европейския съюз по отношение на разпоредбите, свързани с критериите за ефективност и на дейностите, управлявани от националните агенции. От особено значение е Комисията да проведе подходящи консултации по време на извършваната от нея подготвителна работа, включително на експертно равнище. При подготовката и изготвянето на делегирани актове Комисията следва да гарантира подходящо, навременно и едновременно предаване на съответните документи на Европейския парламент и на Съвета. (34) За да се осигурят еднакви условия за прилагането на настоящия регламент, на Комисията следва да бъдат предоставени изпълнителни правомощия. (35) Изпълнителните правомощия, свързани с работната програма, следва да се упражняват в съответствие с Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията[27]. (36) Целесъобразно е да се осигури правилното завършване на програмата, особено по отношение на продължаването на организацията за управлението ѝ на многогодишна основа, като например финансиране на техническата и административната помощ. Считано от 1 януари 2014 г., посредством техническата и административната помощ следва да се гарантира, ако е необходимо, управлението на дейности, които към края на 2013 г. още не са завършени в рамките на предшестващи програми. ПРИЕХА НАСТОЯЩИЯ РЕГЛАМЕНТ: ГЛАВА I Общи разпоредби Член 1 Обхват на програмата 1. Настоящият регламент установява програма за действие на Съюза в областта на образованието, обучението, младежта и спорта, озаглавена „Еразъм за всички“ (наричана по-долу „програмата“). 2. Програмата се прилага за периода от 1 януари 2014 г. до 31 декември 2020 г. 3. Програмата обхваща образованието на всички равнища в перспективата на ученето през целия живот, и по-специално висшето образование, професионалното образование и обучение и обучението за възрастни, училищното образование и младежта. 4. Тя има международно измерение в съответствие с член 21 от Договора за Европейския съюз, а освен това ще подкрепя дейности в областта на спорта. Член 2 Определения За целите на настоящия регламент се прилагат следните определения: 1. „учене през целия живот“ е всякакъв вид общо образование, професионално образование и обучение, неформално образование и самостоятелно учене, предприето в течение на живота, което води до подобряване на познанията, уменията и способностите в личен, граждански, социален и/или свързан с трудовата дейност план, включително предоставянето на консултации и услуги по ориентиране; 2. „неформална среда“ е контекст на провеждане на учебна дейност, който често е планиран и организиран, но не е част от официалната система за образование и обучение. 3. „мобилност с учебна цел“ е физическо преместване в държава, различна от държавата на пребиваване, с цел учебна дейност, обучение или друг вид учене, включително стажове и неформално учене, или преподаване или участие в транснационална професионална развойна дейност. Тя може да включва подготвителен курс за учене на езика на приемащата страна. Мобилността с учебна цел обхваща и младежкия обмен и транснационалните дейности за професионално развитие, в които участват специалисти, работещи с младежи; 4. „сътрудничество за иновации и добри практики“ са проекти за транснационално сътрудничество, в които участват организации, работещи в областта на образованието, обучението и/или младежта, като те могат да включват и други организации. 5. „подкрепа за реформиране на политиката“ е всеки вид дейност, която има за цел подкрепа и улесняване на модернизацията на системите за образование и обучение чрез процес на политическо сътрудничество между държавите-членки, по-специално в рамките на отворените методи на координация; 6. „виртуална мобилност“ са организирани на институционално ниво дейности, подкрепяни с помощта на информационните и комуникационните технологии, чрез които се осъществят или улесняват международни прояви на сътрудничество в контекста на преподаване и/или обучение; 7. „персонал“ са лицата, които на професионални или доброволни начала участват в дейности в областта на образованието, обучението или неформалното учене за младежи. Персоналът може да включва учители, инструктори, училищни ръководители, специалисти, работещи с младежи, както и незает в преподаването персонал; 8. „специалист, работещ с младежи“ е лице, което на професионални или доброволни начала работи в областта на неформалното учене; 9. „младежи“ са лицата на възраст между 13 и 30 години; 10. „висше учебно заведение“ е: а) всеки вид висше учебно заведение, съответстващо на националното законодателство или практика, което предлага признати степени или други признати квалификации за висше образование, без значение как се наричат тези заведения; б) всяка институция, съответстваща на националното законодателство или практика, която осигурява професионално образование или обучение на ниво висше образование; 11. „училища“ са всички видове институции, които осигуряват общо (предучилищно, начално или средно), професионално и техническо образование; 12. „академична институция“ е всяка образователна институция, чиято дейност е посветена на образованието и научните изследвания; 13. „професионално обучение“ е всякаква форма на първоначално професионално образование или обучение, включително техническо и професионално обучение и стаж, което допринася за придобиването на професионална квалификация, признавана от компетентните органи в държавата-членка, в която е получена, както и продължаващо професионално образование или обучение, предприети от лице по време на неговия трудов живот; 14. „обучение за възрастни“ са всички форми на обучение за възрастни извън професионалното обучение, независимо дали са формални, неформални или самостоятелни; 15. „съвместна степен“ е интегрираната програма за обучение, предлагана от най-малко две висши учебни заведения, след преминаването на която се получава сертификат за единствена степен, издаден и подписан съвместно от всички участващи институции, който се признава официално в страните, където са разположени участващите учебни заведения; 16. „двустранна степен/многостранна степен“ е програма за учене, предлагана от най-малко две (двустранна) или повече (многостранна) висши учебни заведения, при които учащият се при приключване получава отделен сертификат за степен от всяка участваща институция; 17. „младежка дейност“ е извънучилищна дейност (като например младежки обмен, доброволческа дейност), извършвана от младеж, индивидуално или в група, която се характеризира с неформален подход към обучението; 18. „партньорство“ е споразумение между група институции или организации от различни държави-членки за провеждане на съвместни европейски дейности в областта на образованието, обучението и младежта, или споразумение за създаване на формална или неформална мрежа в съответната област. По отношение на спорта, „партньорство“ е споразумение с една или повече трети страни, като напр. професионални спортни организации или спонсори в различни държави-членки, сключено, за да се привлекат допълнителни източници на подкрепа за постигане на желаните резултати на програмата. 19. „предприятие“ е всяко едно предприятие, което се занимава с икономическа дейност в публичния или частния сектор, независимо от размера, правния статут или икономическия сектор, в който то действа, в това число социалната икономика; 20. „умения“ е съвкупността от способности за прилагане на знания и използване на познания и опит при изпълнение на задачи и решаване на проблеми; 21. „компетентност“ е доказаната способност да се използват знания и умения, да се действа отговорно и самостоятелно в учебен, социален и професионален контекст. 22. „ключови компетентности“ е основният сбор от знания, умения и възприятия, необходима на всички лица за личностна реализация и развитие, за активно гражданско участие, социално приобщаване и трудова заетост; 23. „резултати“ са всякакви данни, знания и информация без оглед на тяхната форма или естество, независимо дали могат да бъдат защитени, или не, които са създадени при изпълняване на действието, както и всички свързани права, включително правото на интелектуална собственост; 24. „разпространяване на резултатите“ е публичното оповестяване чрез всякакви подходящи средства на резултатите от програмата и предшестващите я програми, предвидено да гарантира, че резултатите са подходящо признавани, представяни и внедрявани в широк мащаб; 25. „отворен метод на координация“ е метод на междуправителствено сътрудничество, който осигурява рамка за сътрудничество между държавите-членки, чиито национални политики по този начин могат да бъдат насочени към някои общи цели. В обхвата на настоящата програма, ОМК се прилага по отношение на образованието, обучението и младежта; 26. „инструменти за прозрачност на ЕС“ са инструментите, които помагат на заинтересованите страни да разбират, оценяват и по целесъобразност признават резултатите от ученето и квалификациите в целия Съюз; 27. „съседни държави“ са страните и териториите, изброени в приложението към Регламент (ЕС) № ХХ/2012 г. на Европейския парламент и на Съвета от X YY 2012 г.[28] за създаване на Европейски инструмент за добросъседство: Алжир, Армения, Азербайджан, Беларус, Египет, Грузия, Израел, Йордания, Ливан, Либия, Молдова, Мароко, окупираните палестински територии, Сирия, Тунис и Украйна. Освен това, по отношение на подкрепата на дейности в областта на младежта, Русия също се счита за съседна държава; 28. „двойна кариера“ е съчетаването на високо спортно майсторство с общо образование или работа. Член 3 Европейска добавена стойност 1. С програмата се подкрепят само действията и дейностите, които имат потенциала да създадат европейска добавена стойност и да допринесат за постигането на общата цел, посочена в член 4. 2. Европейската добавена стойност на действията и дейностите по програмата следва да бъде осигурена по-специално чрез: а) техния транснационален характер, по-специално транснационалните мобилност и сътрудничество, които имат за цел дългосрочно системно въздействие; б) тяхното взаимно допълване и полезното им взаимодействие с други национални, както и с международни и други програми и политики на Съюза, което ще даде възможност за реализиране на икономии от мащаба и натрупване на критична маса; в) техния принос към ефективното използване на европейските инструменти за прозрачност и признаване на квалификациите. Член 4 Обща цел на програмата 1. Поставената пред програмата цел е да се способства за постигането на целите на стратегията „Европа 2020“ и на Стратегическата рамка за образование и обучение 2020 г. („ЕСЕТ 2020“), включително на съответните референтни стойности, определени в рамките на посочените два инструмента, на обновена рамка за европейско сътрудничество по въпросите на младежта (2010—2018 г.), за устойчивото развитие на трети държави в областта на висшето образование, както и за развиването на европейско измерение в спорта. 2. Тя по-специално има за цел да допринесе за постигането на следните водещи цели на стратегията „Европа 2020“: а) намаляване на дела на преждевременно напускащите училище; б) увеличаване на броя на 30—34 годишните, завършили висше образование. ГЛАВА II Образование, обучение и младеж Член 5 Специфични цели Програмата си поставя следните специфични цели в областта на образованието, обучението и младежта: а) Да се подобри нивото на ключовите компетентности и умения, по-специално по отношение на тяхната адекватност на пазара на труда и в обществото, да се засили участието на младите хора в демократичния живот на Европа, по-специално чрез по-големи възможности за мобилност с учебна цел за младите хора, учащите се, персонала и специалистите, работещи с младежи, както и чрез засилено сътрудничество между сферите на образованието, младежта и пазара на труда; – Свързани показатели: – дял (в проценти) от участниците, които са повишили своите ключови компетентности и/или уменията си във връзка с пригодността им за заетост; – дял (в проценти) от младежите участници, които са заявили, че са по-добре подготвени да участват в социалния и политическия живот; б) На равнището на образователните институции, както и в работата с младежта, да се насърчи подобряването на качеството, високите постижения в иновациите и разрастването на дейността в международен мащаб, по-специално чрез насърчаване на транснационалното сътрудничество между доставчиците на услуги в сферата на образованието и обучението/младежките организации и други заинтересовани страни; – Свързан показател: дял (в проценти) на организациите, които са участвали в програмата и които са разработили/приели иновативни методи в) Да се насърчи създаването на европейско пространство за учене през целия живот, да се даде начален тласък на реформите на политиките на национално равнище, да се подкрепи модернизацията на системите за образование и обучение, включително неформалното обучение и да се подкрепи европейското сътрудничество в областта на младежта, по-специално чрез засилено сътрудничество в областта на политиките, по-добро използване на признаването на резултатите от ученето и на инструментите за прозрачност и разпространението на добрите практики; – Свързан показател: брой държави-членки, които използват резултатите от отворения метод на координация в разработването на своите национални политики. г) Да се засили международното измерение на образованието, обучението и работата с младежта, особено във висшето образование чрез увеличаване на привлекателността на институциите за висше образование на Съюза и подкрепа на външните действия на Съюза, включително неговите цели за развитие посредством насърчаване на мобилността и сътрудничеството между ЕС и институциите за висше образование на трети държави и целенасочено изграждане на капацитет в трети държави. – Свързан показател: брой на висшите учебни заведения извън ЕС, участващи в дейности по мобилност и сътрудничество г) Да се подобри преподаването и изучаването на езици и да се поощрява езиковото многообразие; – Свързан показател: дял (в проценти) на участниците, които са подобрили своите езикови умения д) Да се насърчат високите постижения в преподаването и научноизследователската дейност в областта на европейската интеграция чрез дейности по инициативата „Жан Моне“ по целия свят, както е посочено в член 10. – Свързан показател: брой на студентите, преминали обучение в рамките на дейностите на инициативата „Жан Моне“ Член 6 Действия на програмата 1. В областта на образованието, обучението и младежта, програмата се стреми към изпълнение на своите цели чрез следните три вида действия: а) Мобилност с учебна цел на физически лица, б) Сътрудничество за иновации и добри практики, в) Подкрепа за реформиране на политиката. 2. Специфичните за програмата „Жан Моне“ дейности са описани в член 10. Член 7 Мобилност с учебна цел на гражданите 1. Действието за мобилност с учебна цел на гражданите подкрепя: а) транснационалната мобилност на учащите се в рамките на висшето образование и професионалното обучение, както и на младите хора, ангажирани в неформални дейности между участващите страни, както е посочено в член 18. Посочената мобилност може да се осъществи под формата на обучение в институция партньор, стажове в чужбина или участие в младежки дейности, по-специално доброволческа дейност. Мобилността за завършване на магистърска степен следва да се подкрепя чрез механизма за гарантиране на студентските заеми, както е посочено в член 14, параграф 3. б) Транснационалната мобилност на персонала в границите на участващите страни, както е посочено в член 18. Посочената мобилност може да се осъществи под формата на преподаване или участие в дейности за професионално развитие в чужбина. 2. Това действие също ще подпомогне транснационалната мобилност към трети държави и от тях на студенти, младежи и персонал за целите на висшето образование, включително мобилността, организирана въз основа на съвместни, двустранни или многостранни степени с високо качество или на съвместни покани, както и неформалното учене. Член 8 Сътрудничество за иновации и добри практики 1. Действието по сътрудничество за иновации и добри практики подкрепя: а) транснационални стратегически партньорства между организации, работещи в областта на образованието, обучението и/или дейностите с младежи или друг съответен сектор, в който се разработват и прилагат съвместни инициативи и се насърчава обменът на опит и знания и умения; б) транснационални партньорства между предприятията и образователните институции под формата на: – „алианси на познанията“ между институциите за висше образование и предприятията, които насърчават творчеството, иновациите и предприемаческия дух чрез предлагане на съответни възможности за обучение, включително за разработване на нови учебни програми; – секторни „алианси на уменията“ между образованието и доставчиците на услуги в областта на образованието и обучението, с които се създават нови специфични за дадения сектор учебни програми, разработват се иновативни системи за професионално образование и обучение и се прилагат на практика общите за Съюза инструменти за признаване. в) реализирани с помощта на информационните технологии платформи за поддръжка, в това число e-Twinning („електронно побратимяване“), които обхващат секторите на образованието и младежта, дават възможност за обучение между равнопоставени партньори, виртуална мобилност и обмяна на най-добри практики и дават достъп на участници от съседните държави. 2. Действието ще подкрепи и развитието, изграждането на капацитет, регионалната интеграция, обмяната на знания и процесите на модернизация с помощта на партньорства между висши учебни заведения от Съюза и такива от трети държави, партньорства в областта на младежта, по-специално за обучението между равнопоставени партньори и съвместни образователни проекти, насърчаване на регионалното сътрудничество, по-специално със съседните държави. Член 9 Подкрепа за реформиране на политиката 1. Действието за подкрепа на реформирането на политиката включва предприети на равнището на Съюза дейности, свързани с: а) дейностите по изпълнение на програмата за политиката на Съюза в областта на образованието, обучението и младежта (отворени методи на координация), както по изпълнение на процесите от Болоня и Копенхаген и структурирания диалог с младите хора; б) прилагането в участващите страни на инструментите за прозрачност на Съюза, по-специално „Европас“, Европейската квалификационна рамка (ЕКР) и Европейската система за трансфер и натрупване на кредити (ECTS), Европейска система за кредити в професионалното образование и обучение (ECVET) и подкрепата на общоевропейските мрежи; в) политическия диалог със съответните заинтересовани страни в Европа в областта на образованието, обучението и младежта; г) Европейският форум на младежта, националните центрове за академично признаване (NARIC), мрежите Eurydice, Euroguidance и „Eurodesk“, националните центрове за подкрепа на инициативата „eTwinning“, националните центрове „Европас“ и националните информационни бюра в съседните държави и държавите в процес на присъединяване, държавите кандидатки и потенциалните държави кандидатки, които не участват изцяло в програмата. 2. Това действие подкрепя политическия диалог с трети държави и международни организации. Член 10 Дейности по инициативата „Жан Моне“ Дейностите по програмата „Жан Моне“ имат за цел: а) да насърчават в световен мащаб преподаването и изследванията в областта на европейската интеграция сред академичната общност, учащите и гражданите, по-специално чрез създаването на катедри „Жан Моне“ и други академични дейности, както и чрез предоставяне на помощ за други дейности за натрупване на знания във висшите учебни заведения; б) подкрепа на дейностите на академичните институции или асоциации, работещи в областта на европейската интеграция и подкрепа за знака за високи постижения „Жан Моне“. в) подкрепа на следните европейски академични институции, преследващи цел от европейски интерес; i) Европейския университетски институт във Флоренция; ii) Колежа на Европа (университетските градчета в Брюж и Натолин); г) насърчаване на дебатите за провежданите политики и на размяната на мнения за политически приоритети на Съюза между академичния свят и определящите политиките лица. ГЛАВА III Спорт Член 11 Специфични цели В съответствие с общата цел, програмата се стреми към изпълнение на следните специфични цели в областта на спорта: а) справяне с транснационалните заплахи за спорта, като допинга, уговарянето на мачове, насилието, расизма и проявите на нетърпимост; – Свързан показател: дял (в проценти) на участниците, които използват резултатите от трансграничните проекти за борба срещу заплахите за спорта. б) подкрепа на доброто управление в спорта и двойната кариера на спортистите; – Свързан показател: дял (в проценти) от участниците, които използват резултатите от трансгранични проекти за подобряване на доброто управление и двойната кариера. в) насърчаване на социалното приобщаване, равните възможности и укрепващата здравето физическа активност чрез засилено участие в спортни дейности. – Свързан показател: дял (в проценти) от участниците, които използват резултатите от трансгранични проекти за укрепване на социалното приобщаване, равните възможности и увеличената степен на участие в спортните дейности. Член 12 Дейности 1. Целите на сътрудничеството в областта на спорта се постигат посредством следните транснационални дейности: а) подкрепа на транснационални проекти за сътрудничество; б) подкрепа за некомерсиални спортни събития в Европа, в които участват няколко европейски страни; в) подкрепа за подобряване на доказателствената база, необходима за изготвянето на политиките, основани на фактите; г) подкрепа за спортните организации при изграждането на капацитет от тяхна страна; д) диалог със съответните заинтересовани лица в Европа. 2. За ползващите се от подкрепа дейности в областта на спорта се използва, когато е уместно, допълнително финансиране, осигурявано чрез партньорство с трети страни, като например частни предприятия. ГЛАВА IV Финансови разпоредби Член 13 Бюджет 1. Финансовият пакет за изпълнение на настоящата програма, считано от 1 януари 2014 г. се определя на 17 299 000 000 EUR. За дейностите на програмата се отпускат следните суми: а) 16 741 738 000 EUR за дейности в областта на образованието, обучението и младежта, както е посочено в член 6, параграф 1; б) 318 435 000 EUR за дейности по „Жан Моне“, както е посочено в член 10; в) 238 827 000 EUR за дейности, свързани със спорта, както е посочено в глава III. 2. В допълнение към посочения в параграф 1 финансов пакет, с цел да се насърчи международното измерение във висшето образование се разпределя сума с ориентировъчен размер от 1 812 100 000 EUR[29] от различни външни инструменти (Инструмента за сътрудничество за развитие, Европейския инструмент за добросъседство, Инструмента за предприсъединителна помощ, Инструмента за партньорство и Европейския фонд за развитие) за действия по мобилността с учебна цел към или от държави, различни от посочените в член 18, параграф 1, и за действия по сътрудничеството и политическия диалог с органи/институции/организации от тези страни. Разпоредбите на настоящия регламент ще се прилагат към използването на посочените средства. Средствата ще бъдат предоставени под формата на две многогодишни разпределения, обхващащи съответно само първите 4 и оставащите 3 години. Финансирането ще бъде отразено в многогодишните ориентировъчни програми за тези инструменти, в съответствие с идентифицираните нужди и приоритети на засегнатите страни. Посочените разпределения могат да търпят корекции в случай на мащабни непредвидени обстоятелства или значителни изменения в политиките, отразяващи големи промени в политическите приоритети. Сътрудничеството с неучастващи държави може да се основава, когато е целесъобразно, на допълнителни средства от държави партньори, които ще бъдат предоставени в съответствие с процедури, които предстоят да бъдат договорени с посочeните държави. 3. В съответствие с очакваната добавена стойност на трите вида действия, посочени в член 6, параграф 1, и с принципите за натрупване на критична маса, концентрация, ефективност и резултатност, сумата, посочена в член 13, параграф 1, буква а) се разпределя ориентировъчно по следния начин: – [65 %] от сумата се предоставя за мобилността с учебна цел на физически лица; – [26 %] от сумата се предоставя за сътрудничество за иновации и добри практики; – [4 %]от сумата се предоставя за подкрепа за реформиране на политиката. – [3 %] от сумата за покриване отпускането на безвъзмездни средства за оперативни разходи за националните агенции – [2 %] от сумата за покриване на административните разходи. 4. Отпуснатите за програмата финансови средства могат да покриват и разходи, свързани с дейности за подготовка, мониторинг, контрол, одит и оценка, които са необходими за управлението на програмата и постигането на нейните цели, и по-специално проучвания, срещи на експерти, дейности по комуникация и предоставяне на информация, в това число институционална комуникация за политическите приоритети на Европейския съюз, доколкото те са свързани с общите цели на настоящия регламент, разходи, свързани с ИТ, насочени към обработката и обмена на информация, заедно с всички други разходи за техническа и административна помощ, направени от Комисията за управлението на програмата. 5. Отпуснатите средства могат също да покриват разходите за техническата и административната помощ, необходими за осигуряване на прехода между програмата и мерките, приети по силата на Решение № 1720/2006/ЕО за създаване на Програма за действие за обучение през целия живот, Решение № 1719/2006/ЕО за създаване на програма „ Младежта в действие “ и Решение № 1298/2008/ЕО за приемане на програмата за действие „Еразмус Мундус“. Ако е необходимо, за покриване на подобни разходи могат да бъдат предвидени бюджетни кредити и в бюджета след 2020 г., за да се направи възможно управлението на дейности, които не са приключили до 31 декември 2020 г. 6. Посочените в член 6, параграф 1, буква а) средства за мобилност на лица с учебна цел, които следва да се управляват от национална агенция, се отпускат въз основа на броя на населението и на издръжката на живота в съответната държава-членка, разстоянието между столиците на държавите-членки и постигнатите резултати. Параметърът за постигнати резултати има тежест от 25 % от общите средства, в съответствие с критериите, посочени в параграфи 7 и 8. 7. Разпределението на средства въз основа на резултатите се прилага с цел да се поощри ефикасното и ефективно използване на ресурсите. Критериите, използвани за измерване на резултатите, се основават на последните налични данни. Тези критерии са: а) равнището на реализираните за една година крайни продукти, които съответстват на договорените крайни продукти и резултати; б) равнището на реализираните плащания за годината. Посочените критерии могат да бъдат преразгледани по време на изпълнението на програмата в съответствие с процедурата, посочена в член 28 във връзка с делегираните актове. 8. Отпускането на средства за 2014 г. се основава на последните налични данни за резултатите и усвояването на бюджетни средства по програмата за учене през целия живот и програмите „Младежта в действие“ и „Еразмус Мундус“, изпълнявани до 1 януари 2014 г. 9. Програмата може да осигури подкрепа чрез специфични иновативни методи на финансиране и по-специално посочените в член 14, параграф 3. Член 14 Специфични методи на финансиране 1. Комисията изпълнява финансовата подкрепа на Съюза в съответствие с Регламент (ЕС) № ХХ/2012 [наричан по-нататък „финансовият регламент“]. 2. Комисията може да отправи покани заедно с трети държави или техни организации и агенции за съвместно финансиране на проекти. Проектите могат да се оценяват и подбират чрез съвместни процедури по оценка и подбор, които ще се договорят от участващите финансиращи агенции в съответствие с принципите, изложени в Регламент ХХ/2012[30] [финансовият регламент]. 3. Комисията предоставя финансиране за гаранции по заеми на студенти, пребиваващи в участваща държава по смисъла на член 18, параграф 1), които учат за магистърска степен в друга участваща държава, което да бъде предоставено чрез пълномощник, имащ мандат да го изпълни въз основа на доверителни споразумения, определящи подробните правила и изисквания за прилагането на финансовия инструмент, както и съответните задължения на страните. Финансовият инструмент отговаря на изискванията на разпоредбите относно финансовите инструменти във финансовия регламент и в делегирания акт, заменящ правилата за прилагане. В съответствие с член 18, параграф 2 от Регламент (ЕО, Евратом) № 1605/2002, приходите и възстановените суми, които възникват от гаранциите, следва да бъдат прехвърлени към финансовия инструмент. Посоченият финансов инструмент, включително по отношение на пазарните потребности и усвояването, ще бъде обект на мониторинга и оценката, посочени в член 15, параграф 2. 4. Счита се, че публични органи, както и училища, висши учебни заведения и организации в областта на образованието, обучението, младежта и спорта, които са получили над 50% от годишните си приходи през последните две години от публични източници, имат необходимия финансов, професионален и административен капацитет, за да изпълняват дейности по програмата. От тях не се изисква да предоставят допълнителни документи, за да докажат това. 5. Безвъзмездни средства за мобилност с учебна цел, отпуснати на физически лица, се освобождават от всякакви данъци и социални плащания. Същото освобождаване се прилага за органите, които посредничат при предоставяне на посочената финансова подкрепа на засегнатите лица. 6. Сумата, посочена в член 127, параграф 1) от финансовия регламент, не се прилага за финансова подкрепа за мобилност с учебна цел, отпусната на физически лица. ГЛАВА V Резултати от изпълнението и разпространение на информация Член 15 Мониторинг и оценка на изпълнението и резултатите 1. Съвместно с държавите-членки Комисията следи изпълнението и резултатите от програмата по отношение на нейните цели, като по-специално обръща внимание на: а) европейската добавена стойност, посочена в член 3; б) разпределението на средства във връзка с основните образователни сектори, като се стреми да осигурява до края на програмата такова разпределение на финансирането, което гарантира значително системно въздействие. 2. В допълнение към редовния мониторинг, в срок до края на 2017 г. Комисията изготвя външен доклад за оценка на програмата от гледна точка на ефективността при постигането на целите, ефикасността ѝ и осигуряването на европейска добавена стойност с оглед на вземането на решение за нейното продължаване, изменение или преустановяване. Оценката обхваща възможностите за опростяване, вътрешната и външната съгласуваност на програмата, запазването на адекватността на всички цели спрямо първоначалния замисъл, както и степента, в която мерките допринасят за изпълнението на приоритетите на Съюза за интелигентен, устойчив и приобщаващ растеж. В оценката се разглеждат възможността за опростяване, вътрешната и външната съгласуваност, продължаващата значимост на всички цели, както и приносът на мерките към приоритетите на Съюза за интелигентен, устойчив и приобщаващ растеж. В нея се вземат под внимание резултатите от оценката на въздействието в дългосрочен план на предходните програми (програмата за учене през целия живот, програмите „Младежта в действие“, „Еразмус Мундус“ и други международни програми за висше образование). 3. Без да се засягат изискванията, посочени в глава VII и задълженията на националните агенции, посочени в член 22, държавите-членки предават на Комисията съответно до 31 март 2017 г. и 30 юни 2019 г., доклади за изпълнението и за въздействието на програмата. Член 16 Комуникация и разпространение на информация 1. В сътрудничество с държавите-членки Комисията гарантира разпространението на информация, публичност и последващ контрол във връзка с действията, подкрепяни от програмата, както и с разпространението на резултатите от предходните програми: програмата за учене през целия живот, програмите „Еразмус Мундус“ и „Младежта в действие“. 2. Бенефициерите на проекти, подпомагани чрез действия и дейности, както е посочено в членове 6, 10 и 12, осигуряват подходяща комуникация и разпространение на постигнатите резултати и оказаното въздействие. 3. Както е посочено в член 22, националните агенции разработват последователна политика с оглед на ефективно разпространяване и използване на резултатите от дейности, подкрепени в рамките на действията, управлявани по програмата от посочените национални агенции, и оказват съдействие на Комисията в изпълнението на основната задача за разпространение на информацията за програмата и постигнатите от нея резултати. 4. Публични и частни органи в рамките на основните образователни сектори, обхванати от програмата, използват наименованието „Еразъм“ за целите на комуникацията и разпространението на информация за програмата; наименованието се свързва с основните образователни сектори, както следва: – „Еразъм — висше образование“, свързано с всички видове висше образование в Европа, така и в международен план, – „Еразъм — обучение“, свързано с професионалното образование и обучение и обучението за възрастни, – „Еразъм — училища“, свързано с училищното образование, – „Еразъм — участие на младежта“, свързано с неформалното учене на младежта. 5. Дейностите по комуникация допринасят и за институционалната комуникация на политическите приоритети на Съюза, при условие, че са свързани с общите цели на настоящия регламент. ГЛАВА VI Достъп до програмата Член 17 Достъп 1. Всички публични и частни органи, които развиват дейност в областта на образованието, обучението, младежта и масовия спорт могат да кандидатстват за участие в програмата. 2. При изпълняването на програмата Комисията и държавите-членки полагат специални усилия за улесняване на участието на хора, изпитващи затруднения във връзка с причини от образователен, социален, свързан с половата принадлежност, физически, психологически, географски, икономически и културен характер. Член 18 Участие на държавите 1. Програмата е отворена за участие на следните държави (наричани по-долу „участващите държави“): а) държавите-членки; б) държавите в процес на присъединяване, държавите кандидатки и потенциалните държави кандидатки, ползващи се от предприсъединителна стратегия, в съответствие с общите принципи и условия за участие на такива държави в програми на Съюза, установени в съответните рамкови споразумения и решения на Съвета за асоцииране или подобни споразумения; в) Държавите членки на ЕАСТ, които са страни по Споразумението за ЕИП, съгласно разпоредбите на това споразумение; г) Конфедерация Швейцария, при условие че с тази държава се сключи двустранно споразумение, предвиждащо такова участие. 2. Участващите държави, изброени в параграф 1, имат всички задължения и изпълняват всички задачи, предвидени в настоящия регламент по отношение на държавите-членки. 3. Програмата подпомага сътрудничеството с партньори от трети държави, по-специално партньори от съседните държави, по действия и дейности, посочени в членове 6 и 10. ГЛАВА VII Система за управление и одит Член 19 Взаимно допълване Комисията, в сътрудничество с държавите-членки, гарантира общата съгласуваност и взаимно допълване с: а) съответните политики на Съюза, по-специално политиките в областта на културата и медиите, заетостта, здравеопазването, научните изследвания и иновациите, предприятията, правосъдието, защитата на потребителите, развитието и политиката на сближаване; б) другите значими източници на финансиране на Съюза в областта на образованието, обучението и политиките за младежта, по-специално Европейския социален фонд и другите финансови инструменти, свързани с трудовата заетост и социалното приобщаване, Европейския фонд за регионално развитие, програмите за научни изследвания и иновации, както и финансовите инструменти, свързани с правосъдието и гражданството, здравеопазването, програмите за външно сътрудничество и предприсъединителните инструменти. Член 20 Изпълнителни органи Програмата се изпълнява от следните органи: а) на равнището на Съюза — от Комисията; б) на национално ниво — от националните агенции, които трябва да се създадат в участващите страни, посочени в член 18, параграф 1. Член 21 Национален орган 1. В срок от един месец от влизането в сила на настоящия регламент, всяка държава-членка уведомява Комисията посредством официално уведомление, предадено чрез постоянното ѝ представителство, относно лицето (лицата), законно оправомощено(и) да действа(т) от нейно име в качеството на „национален орган“ за целите на настоящия регламент. В случай на подмяна на национален орган по време на изпълнението на програмата, съответната държава-членка уведомява незабавно Комисията за това в съответствие със същата процедура. 2. Националният орган наблюдава и следи управлението на програмата на национално равнище и взема всички подходящи мерки за премахване на правните и административните пречки пред правилното функциониране на програмата, в това число издаването на визи. Той информира Комисията и своевременно провежда консултации с нея преди вземането на каквото и да е решение, което може да окаже въздействие върху управлението на програмата, по-специално относно националната агенция за посочената програма. 3. В рамките на три месеца от влизането в сила на настоящия регламент националният орган определя единствен координационен орган, наричан по-нататък „национална агенция“. Националният орган предоставя на Комисията подходяща ex ante оценка на съответствието, в уверение че националната агенция съответства на разпоредбите на член 55, параграф 1, буква б), vi) и член 57, параграфи 1, 2 и 3 от Регламент № ХХ/2012, и член Х от делегирания Регламент № ХХ/2012, както и на изискванията на Съюза по отношение на стандартите за вътрешен контрол за националните агенции и на правилата за управление от страна на последните на средства по програмата, предназначени за отпускане на помощ. 4. Националният орган определя независим одитен орган, както е посочено в член 24. 5. Националният орган наблюдава и следи управлението на програмата на национално равнище. Той информира Комисията и своевременно провежда консултации с нея преди вземането на каквото и да е решение, което може да окаже въздействие върху управлението на програмата, по-специално относно националната агенция за посочената програма. 6. Националният орган изготвя своята ex ante оценка на съответствието въз основа на резултатите от собствените си проверки и одити и/или въз основа на одитите, предприети от независимия одитен орган, посочен в член 24. 7. В случай че националната агенция, определена за програмата, е агенцията, която е била определена за национална агенция за предшестващата програма за учене през целия живот или програмата „Младежта в действие“, обхватът на проверките и одитите за изготвяне на ex-ante оценка на съответствието може да бъде ограничен до изискванията, които са нови и специфични за програмата. 8. В случай че Комисията отхвърли определянето на националната агенция въз основа на своята оценка на ex-ante оценката на съответствието, националният орган гарантира, че са предприети необходимите коригиращи действия по отношение на органа, определен като национална агенция, за да бъде приведен в съответствие с минималните изисквания, определени от Комисията, или посочва друг орган за национална агенция. 9. Националният орган осигурява адекватни средства за съфинансиране на операциите на своята национална агенция, за да се гарантира, че програмата се управлява в съответствие с приложимите правила на Съюза. 10. Въз основа на годишната декларация за управлението на националната агенция, независимото одитно становище по нея и анализа на Комисията на съответствието и дейността на националната агенция, до 30 октомври всяка година националният орган уведомява Комисията за мониторинга и надзора на дейностите по програмата. 11. Националният орган носи отговорност за правилното управление на финансовите средства на Съюза, преведени от Комисията на Националната агенция за отпускане на помощ в рамките на програмата. 12. В случай на каквато и да е нередност, небрежност или измама, които могат да се припишат на националната агенция, както и в случай на сериозни пропуски или незадоволителни резултати в нейната работа, когато това води до искове към нея от страна на Комисията, националният орган носи отговорност пред Комисията за невъзстановените средства. 13. При събитията и в случаите, посочени в точка 12, националният орган може да отмени статута на националната агенция или по своя собствена инициатива, или по искане на Комисията. В случай че националният орган желае да отмени статута на националната агенция въз основа на други основателни причини, той нотифицира Комисията за отмяната поне шест месеца преди предвидената дата на приключването на мандата на националната агенция. В такъв случай националният орган и Комисията официално договарят конкретни и определени във времето преходни мерки. 14. В случай на отмяна на статута, националният орган извършва необходимите проверки по отношение на поверените на националната агенция средства на Съюза и осигурява безпрепятственото им прехвърляне, както и на всички документи и управленски инструменти, необходими за управление на програмата, към новата национална агенция. Националният орган предоставя на националната агенция, чийто статут е отменен, финансовата подкрепа, необходима, за да продължи да изпълнява договорните си задължения към бенефициерите по програмата и към Комисията до момента на прехвърляне на тези задължения на нова национална агенция. Член 22 Национална агенция 1. Националната агенция: а) има правосубектност или е част от образувание, което има правосубектност и се урежда от законодателството на съответната държава-членка. Министерство не може да бъде определено за национална агенция; б) разполага със съответни персонал, инфраструктура и капацитет за управление, така че да изпълнява задачите си по задоволителен начин, като осигурява ефикасно и ефективно управление на програмата и добро финансово управление на средствата на Съюза; в) има оперативни и правни средства за прилагане на правилата за административното, договорното и финансовото управление, определени на равнището на Съюза; г) предлага адекватни финансови гаранции, предоставени за предпочитане от орган от публичния сектор, съответстващи на нивото на средства на Съюза, които ще трябва да управлява; д) се определя за времетраенето на програмата. 2. Националната агенция е отговорна на национално равнище за някои действия по програмата, управлявани на национално равнище в съответствие с член 55, параграф 1, буква б), vi) от Регламент № XXX/2012 г. [бъдещият финансов регламент] и на член Х на съответния ѝ делегиран Регламент № XXX/2012 г. [бъдещите правила за прилагане]. Това са: а) всички действия по програмата в рамките на ключовото действие „Мобилност с учебна цел на физически лица“, с изключение на мобилността, организирана въз основа на съвместни или двустранни/многостранни степени и схемата на Съюза за гарантиране на заеми; б) действието по програмата „Стратегически партньорства“ в рамките на ключовото действие „Сътрудничество за иновации и добри практики“; в) управлението на основни дейности в рамките на ключовото действие „Подкрепа за реформиране на политиката“. 3. Националната агенция отговаря за управлението на всички етапи на изпълнението на посочените в параграф 2 действия по програмата, като изключение е възможно по отношение на избора и решението за отпускане на безвъзмездни средства за стратегическите партньорства, посочени в същия параграф. 4. Националната агенция отпуска помощ на бенефициерите посредством споразумение за отпускане на безвъзмездни средства или на решение за отпускане на безвъзмездни средства, в съответствие с посоченото от Комисията за съответното действие по програмата. 5. Националната агенция докладва ежегодно на Комисията и на нейния национален орган в съответствие с разпоредбите на член 57, параграф 5 от Финансовия регламент № XX/2012. Националната агенция отговаря за предприемането на мерки по отношение на забележките, направени от Комисията след направения от нея анализ на декларацията за управление на националната агенция, както и на независимото одитно становище по декларацията. 6. Националната агенция не може да делегира на трета страна каквато и да било задача по програмата или по изпълнението на бюджета, която ѝ е възложена, без предварително писмено разрешение от националния орган и Комисията. Националната агенция носи цялата отговорност за задачите, делегирани на трета страна. 7. В случай на заместване на националната агенция, националната агенция, чийто статут е отменен, остава правно отговорна за изпълнението на договорните си задължения към бенефициерите по програмата и към Комисията до прехвърлянето на тези задължения на нова национална агенция. 8. Националната агенция отговаря за управлението и приключването на финансовите споразумения, свързани с предшестващите програми: програмата за учене през целия живот и програмата „Младежта в действие“ (2007 — 2013 г.), които към започването на изпълнението на програмата все още са в сила. Член 23 Европейска Комисия 1. В срок от два месеца след получаване на оценката ex-ante на съответствието от националния орган, както е посочено в член 21, параграф 3, Комисията приема, приема условно или отхвърля определената национална агенция. Комисията не установява договорни отношения с националната агенция, преди да бъде приета ex-ante оценката на съответствието. В случай на условно приемане, Комисията може да приложи пропорционални предпазни мерки към договорните си отношения с националната агенция. 2. Комисията признава официално правните отговорности по отношение на финансови споразумения, отнасящи се до предшестващите програми: програмата за учене през целия живот и програмата „Младежта в действие“ (2007 — 2013 г.), които към започването на изпълнението на програмата все още са в сила, въз основа на приемането на ex-ante оценката на съответствието за националната агенция, определена за програмата. 3. В документа, който регулира договорните взаимоотношения между Комисията и националната агенция: а) се установяват стандартите за вътрешен контрол за националните агенции, както и правилата за управление на средствата на Съюза за отпускане на помощ от националните агенции; б) се съдържа работната програма на националната агенция, в която са включени задачите по управление на националната агенция, на която е отпусната подкрепа от ЕС; в) се посочват изискванията за докладване за националната агенция. 4. Комисията предоставя на националната агенция на годишна база следните средства по програмата: а) средства за отпускане на помощ в държавата-членка за действията по програмата, чието управление е поверено на националната агенция; б) финансова подкрепа за задачите по управление на програмата, изпълнявани от националната агенция. Тя се предоставя под формата на принос с единна ставка към оперативните разходи на националната агенция. Тя се установява въз основа на размера на средствата на Съюза за отпускане на помощ, поверени на националната агенция. 5. Комисията определя изискванията за работната програма на националната агенция. Комисията предоставя средствата по програмата на национална агенция едва след официалното одобрение на работната програма на съответната национална агенция от Комисията. 6. Въз основа на изискванията за съответствие на националните агенции, посочени в член 21, параграф 3, Комисията прави преглед на националната система за управление и контрол, по-специално като оценява ex ante оценката на съответствието на националния орган, на годишната декларация за управлението на националната агенция и на становището по тях на независим одитен орган, и като надлежно отчита получените от националния орган ежегодни данни за извършения от него мониторинг и надзор на дейностите по програмата. 7. Въз основа на оценката си на годишната декларация за управлението и на становището на независимия одитен орган по нея, Комисията изпраща своето становище и забележките си по посочените документи на националната агенция и на националния орган. 8. В случай че Комисията не може да приеме декларацията за управлението на националната агенция или независимото одитно становище по нея, или в случай на неудовлетворителни мерки от страна на националната агенция в отговор на забележките на Комисията, последната може да приложи всякакви предпазни и корективни мерки, необходими за защита на финансовите интереси на Съюза, в съответствие с член 57, параграф 4 от Финансовия регламент №°ХХ/2012. 9. Комисията организира редовни срещи с мрежата от национални агенции с цел да гарантира съгласувано прилагане на програмата във всички участващи страни. 10. Комисията може да поиска от националните органи да определят институциите или организациите, или видовете институции и организации, които да се считат за отговарящи на условията за участие в конкретни действия по програмата на съответните им територии. Член 24 Одитен орган 1. Независимият одитен орган изготвя одитно становище относно годишната декларация за управлението, посочена в член 57, параграф 5, букви г) и д) от финансовия регламент № XX/2012. 2. Независимият одитен орган: а) притежава необходимите професионални умения за провеждане на одити в публичния сектор; б) гарантира, че при одитните дейности се вземат предвид международно приетите одитни стандарти; в) не е в положение на конфликт на интереси по отношение на правния субект, към който принадлежи националната агенция. Той е функционално независим по отношение на правния субект, към който принадлежи националната агенция, и не изпълнява никакви други проверки или одити по отношение на този правен субект или за него. 3. Независимият одитен орган предоставя на Комисията и на нейните представители, както и на Сметната палата, пълен достъп до всички документи и доклади, подкрепящи одитното становище, което той изготвя относно годишната декларация за управлението на националната агенция. ГЛАВА VIII Система за контрол Член 25 Принципи на системата за контрол 1. Комисията взема подходящи мерки, за да гарантира, че когато се изпълняват дейности, финансирани съгласно настоящия регламент, финансовите интереси на Европейския съюз са защитени чрез прилагането на превантивни мерки срещу измами, корупция и всякакви други незаконни действия посредством ефективни контролни мерки, а ако се открият нередности, чрез възстановяване на неправомерно изплатените суми, и при необходимост посредством ефективни, пропорционални и възпиращи санкции. 2. Комисията отговаря за надзорните проверки по отношение на действията по програмата, които се управляват от националните агенции. Тя определя минималните изисквания за проверките, извършвани от националната агенция и от независимия одитен орган. 3. Националната агенция отговаря за първичните проверки на бенефициерите на безвъзмездни средства за действия по програмата, както е посочено в член 22, параграф 2. Тези проверки следва да предоставят достатъчна гаранция, че отпуснатите безвъзмездни средства са използвани по предназначение и в съответствие с приложимите правила на Съюза. 4. По отношение на средствата по програмата, преведени на националните агенции, Комисията ще гарантира подходящо съгласуване на своите проверки с националните органи и националните агенции въз основа на принципа на единния одит и вследствие на анализ на риска. Тази разпоредба не се прилага за разследванията на OLAF. Член 26 Защита на финансовите интереси на Европейския съюз 1. Комисията или нейни представители и Сметната палата имат правомощия за извършване на одит по документи и на място на всички бенефициери, изпълнители, подизпълнители и други трети страни, които са получили средства от Съюза. Те могат също да провеждат одит и проверки на националните агенции. 2. Европейската служба за борба с измамите (OLAF) може да извършва контрол и проверки на място на икономическите оператори, засегнати пряко или косвено от такова финансиране, в съответствие с процедурите, предвидени в Регламент (ЕО, Евратом) № 2185/96 с оглед да се установи наличието на измама, корупция или други незаконни действия, засягащи финансовите интереси на Европейския съюз във връзка със споразумение или решение за предоставяне на безвъзмездни средства, или с договор за финансиране от Съюза. 3. Без да се засягат разпоредбите на параграфи 1 и 2, споразуменията за сътрудничество с трети държави и международни организации, както и споразуменията и решенията за безвъзмездни средства и договорите, произтичащи от прилагането на настоящия регламент, изрично оправомощават Комисията, Сметната палата и OLAF да извършват такива одити, контрол и проверки на място. ГЛАВА IX Делегиране на правомощия и разпоредби за прилагане Член 27 Делегиране на правомощия на Комисията Комисията следва да бъде оправомощена да приема делегирани актове в съответствие с член 28, във връзка с изменението на член 13, параграф 7, и член 22, параграф 2, отнасящи се съответно до критериите за ефективност и до разпоредбите за действия, управлявани от националните агенции. Член 28 Упражняване на делегирането 1. Правомощието да приема делегирани актове се предоставя на Комисията при условията, предвидени в настоящия член. 2. Делегирането на правомощия, посочено в член 27, се предоставя на Комисията за срок от 7 години, считано от датата на влизане в сила на настоящия регламент и за срока на изпълнение на програмата. 3. Посоченото в член 27 делегиране на правомощие може да бъде оттеглено по всяко време от Европейския парламент или от Съвета. Решението за оттегляне прекратява делегирането на правомощието, посочено в него. Решението за оттегляне влиза в сила в деня след публикуването му в Официален вестник на Европейския съюз или на посочена в него по-късна дата. То не засяга валидността на делегираните актове, които вече са в сила. 4. Веднага след като приеме делегиран акт, Комисията уведомява едновременно Европейския парламент и Съвета за него. 5. Делегиран акт, приет съгласно член 27, влиза в сила само ако Европейският парламент или Съветът не са повдигнали възражение в срок от 2 месеца, след като са били уведомени за него, или ако преди изтичането на този срок Европейският парламент и Съветът са уведомили Комисията, че няма да повдигат възражения. Този срок се удължава с 2 месеца по инициатива на Европейския парламент или Съвета. Член 29 Изпълнение на програмата С оглед на изпълнението на програмата чрез актове за изпълнение Комисията приема годишни работни програми в съответствие с процедурата за проучване, посочена в член 30, параграф 2. В тях се установяват набелязаните цели, очакваните резултати, методът на изпълнение и общият размер на разходите за тях. В тях също така се съдържа описание на действията, които ще се финансират, информация за заделената за всяко действие сума, както и разпределянето на средствата между държавите-членки за дейности, управлявани чрез националните агенции, както и примерен график за тяхното изпълнение. В тях се включват приоритетите за отпускане на безвъзмездни средства, основните критерии за оценка и максималния размер на съфинансирането. Член 30 Процедура по комитология 1. Комисията се подпомага от комитет. Комитетът е комитет по смисъла на Регламент (ЕО) № 182/2011. 2. При позоваване на настоящия параграф се прилага член 5 от Регламент (ЕС) № 182/2011. ГЛАВА X Заключителни разпоредби Член 31 Отмяна — преходни разпоредби 1. Решение № 1720/2006/ЕО за създаване на Програма за действие за обучение през целия живот, Решение № 1719/2006/ЕО за създаване на програма „Младежта в действие“ и Решение № 1298/2008/ за приемане на програмата за действие „Еразмус Мундус“ се отменят, считано от 1 януари 2014 г. 2. Действия, които са започнати въз основа на Решение № 1720/2006/ЕО, Решение № 1719/2006/ЕО и Решение № 1298/2008/ЕО до 31 декември 2013 г. включително, се администрират, ако е уместно, в съответствие с разпоредбите на настоящия регламент. 3. Държавите-членки гарантират на национално ниво безпрепятствения преход между действията, провеждани в рамките на предишните програми в областта на ученето през целия живот, младежта и международното сътрудничество във висшето образование и действията, които предстои да бъдат реализирани в програмата. Член 32 Влизане в сила Настоящият регламент влиза в сила на двадесетия ден след публикуването му в Официален вестник на Европейския съюз. Той се прилага от 1 януари 2014 г. Настоящият регламент е задължителен в своята цялост и се прилага пряко във всички държави-членки. Съставено в Брюксел на […] година. За Европейския парламент За Съвета Председател Председател ПРИЛОЖЕНИЕ ЗАКОНОДАТЕЛНА ФИНАНСОВА ОБОСНОВКА ЗА ПРЕДЛОЖЕНИЯ [да се използва за всяко предложение или инициатива, представено(а) от законодателния орган (член 28 от Финансовия регламент и член 22 от Правилата за прилагане)] 1. РАМКА НА ПРЕДЛОЖЕНИЕТО/ИНИЦИАТИВАТА 1.1. Наименование на предложението/инициативата 1.2. Засегната(и) област(и) на политиката в структурата на УД/БД 1.3. Естество на предложението/инициативата 1.4. Цел(и) 1.5. Основания за предложението/инициативата 1.6. Срок на действие и финансово отражение 1.7. Предвиден(и) метод(и) на управление 2. МЕРКИ ЗА УПРАВЛЕНИЕ 2.1. Правила за мониторинг и докладване 2.2. Система за управление и контрол 2.3. Мерки за предотвратяване на измами и нередности 3. ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА 3.1. Засегната(и) функция(и) от многогодишната финансова рамка и бюджетен(ни) ред(ове) за разходите 3.2. Очаквано отражение върху разходите 3.2.1. Обобщение на очакваното отражение върху разходите 3.2.2. Очаквано отражение върху бюджетните кредити за оперативни разходи 3.2.3. Очаквано отражение върху бюджетните кредити с административен характер 3.2.4. Съвместимост с настоящата многогодишна финансова рамка 3.2.5. Участие на трети страни във финансирането 3.3. Очаквано отражение върху приходите ЗАКОНОДАТЕЛНА ФИНАНСОВА ОБОСНОВКА ЗА ПРЕДЛОЖЕНИЯ 1. РАМКА НА ПРЕДЛОЖЕНИЕТО/ИНИЦИАТИВАТА 1.1. Наименование на предложението/инициативата Предложение за Регламент на Европейския парламент и на Съвета за създаване на действие „Еразъм за всички“, програма на Съюза за образованието, обучението, младежта и спорта 1.2. Съответна(и) област(и) на политиката в структурата на УД/БД[31] Дял 15 — Образование и култура 1.3. Естество на предложението/инициативата x ■ Предложението/инициативата е във връзка с нова дейност ¨ Предложението/инициативата е във връзка с нова дейност вследствие на пилотен проект/подготвителна дейност[32] ¨ Предложението/инициативата е във връзка с продължаване на съществуваща дейност ¨ Предложението/инициативата е във връзка с действие, пренасочено към ново действие 1.4. Цели 1.4.1. Многогодишна(и) стратегическа(и) цел(и) на Комисията, към която(които) е насочено(а) предложението/инициативата Стратегия „Европа 2020“ Приоритет: Интелигентен и приобщаващ растеж, единна програма за образованието, обучението, младежта и спорта Цели: Образование/умения Водещи инициативи: „Програма за нови умения и работни места“, „Младежта в движение“ 1.4.2. Конкретна(и) цел(и) и съответна(и) дейност(и) във връзка с УД/БД КОНКРЕТНА ЦЕЛ № 1: Да се подобри нивото на ключовите компетентности и умения, по-специално по отношение на тяхната адекватност на пазара на труда и в обществото, да се засили участието на младите хора в демократичния живот на Европа, по-специално чрез по-големи възможности за мобилност с учебна цел за младите хора, учащите се, персонала и специалистите, работещи с младежи, както и чрез засилено сътрудничество между образованието за младежта и сферата на пазара на труда. КОНКРЕТНА ЦЕЛ № 2: На равнището на образователните институции, както и в работата с младежта, да се насърчи подобряването на качеството, високите постижения в иновациите и интернационализирането, по-специално чрез насърчаване на транснационалното сътрудничество между доставчиците на услуги в сферата на образованието и обучението/младежките организации и други заинтересовани страни. КОНКРЕТНА ЦЕЛ № 3: Да се насърчи създаването на европейско пространство за учене през целия живот, да се даде начален тласък на реформите на политиките на национално равнище, да се подкрепи модернизацията на системите за образование и обучение, включително неформалното обучение и да се подкрепи европейското сътрудничество в областта на младежта, по-специално чрез засилено сътрудничество в областта на политиките, по-добро използване на признаването [на резултатите от ученето] и на инструментите за прозрачност и разпространението на добрите практики КОНКРЕТНА ЦЕЛ № 4: Да се засили международното измерение на образованието, обучението и работата с младежта, особено във висшето образование чрез увеличаване на привлекателността на институциите за висше образование на Съюза и подкрепа на целите за развитие на Съюза посредством насърчаване на мобилността и сътрудничеството между ЕС и институциите за висше образование на трети държави и целенасочено изграждане на капацитет в трети държави КОНКРЕТНА ЦЕЛ № 5: Да се подобри преподаването и изучаването на езици и да се поощрява езиковото многообразие КОНКРЕТНА ЦЕЛ № 6: Да се насърчат високите постижения в преподаването и научноизследователската дейност в областта на европейската интеграция чрез дейности по инициативата „Жан Моне“ по целия свят. КОНКРЕТНА ЦЕЛ № 7: Справяне с транснационалните заплахи за спорта, като допинга, уговарянето на мачове, насилието, расизма и проявите на нетърпимост. КОНКРЕТНА ЦЕЛ № 8: Подкрепа на доброто управление в спорта и двойната кариера на спортистите КОНКРЕТНА ЦЕЛ № 9: Насърчаване на социалното приобщаване, равните възможности и укрепващата здравето физическа активност чрез повишено участие в спортни дейности. Съответна(и) дейност(и) във връзка с УД/БД Предложените нови дейности във връзка с УД/БД : 15.02 Образование, обучение, младеж и спорт 1.4.3. Очакван(и) резултат(и) и въздействие Да се посочи отражението, което предложението/инициативата би следвало да има върху бенефициерите/целевите групи. Чрез насърчаване на мобилността и сътрудничеството на транснационално равнище в областта както на официалното, така и на неформалното образование, в рамките на Съюза и в международен план, „Еразъм за всички“ ще помогне на държавите-членки да реализират значително системно въздействие върху системите си за образование и обучение и върху работата с младежта. Очакваните ползи ще се проявят на равнище, далеч по-високо от това на засегнатите граждани; те ще помогнат на младите хора да придобият нови умения и да повишат пригодността си за заетост; те ще повишат ефикасността на учебните заведения, ще спомогнат за тяхната откритост и международен характер и ще предоставят качествени инструменти, анализ и научни изследвания. В областта на неформалното учене и на работата с младежта най-голямо въздействие се очаква върху образователното и професионалното развитие на гражданите, включително насърчаване на участието на младите хора в обществения живот и в спорта. Програмата освен това ще моделира политическите инициативи като например Европейската доброволческа служба, като стимулира сътрудничеството в областта на доброволческите дейности за младежи. Предложението ще увеличи възможностите на държавите кандидатки и на трети държави за партньорства, насочени към по-тясно сътрудничество, по-специално в дейности по мобилност. Засиленото сътрудничество ще подкрепи изграждането на капацитет и модернизацията на висшето образование в страните партньорки и ще допринесе за привлекателността на Европа. 1.4.4. Показатели за резултатите и въздействието Посочете показателите за наблюдение на изпълнението на предложението/инициативата. Показатели || Източници на данни || Цел – Завършване на висше образование – Лица, напускащи преждевременно училище || „Европа 2020“ Доклади по „ЕСЕТ 2020“ Евростат || До 2020 г. поне 40% от 30 — 34 годишните следва да са завършили висше образование. До 2020 г., не повече от 10% от 18—24 годишните да имат завършен само долен курс на средно образование и да не са ангажирани в образование или обучение. Дял в % от участниците, които са подобрили своите ключови умения и/или уменията си във връзка с пригодността си за заетост || Евростат Заключителен доклад на бенефициерите Проучвания/Евробарометър || До 2020 г. да се увеличи до 95 % делът на лицата, които твърдят, че са получили или подобрили ключови компетентности чрез участието си в проект по програмата Дял в % от младите участници, които заявяват, че са по-добре подготвени да участват в социалния и политическия живот || Заключителен доклад на бенефициерите Проучвания/Евробарометър || До 2020 г. да се увеличи до 70 % делът на младежите, които твърдят, че по-добре подготвени да участват в социалния и политическия живот вследствие на участието си в проект по програмата Дял в % на организациите, които са участвали в програмата, и които са разработили/приели иновативни методи || Проучвания/Евробарометър Окончателен доклад || Годишно увеличение Брой държави-членки използващи резултатите от отворения метод на координация в разработването на своите национални политики || ET 2020 || До 2020 г. всички държави-членки системно да вземат предвид съответните информация/налични резултати от ОМК за образованието и обучението Брой на висшите учебни заведения извън Съюза, участващи в действия по мобилност и сътрудничество || Окончателен доклад Средство за мониторинг от областта на ИТ Проучвания/Евробарометър || Годишно увеличение Дял в % от участниците, които са подобрили своите езикови умения || || До 2020 г. най-малко 80% от учениците от долния курс на средното образование да изучават два или повече чужди езика Дял в % на увеличението на броя на проекти по „Жан Моне“ в световен мащаб || Окончателен доклад Средство за мониторинг от областта на ИТ Проучвания/Евробарометър || Годишно увеличение – Дял в % от участниците, които използват резултатите от трансграничните прое